1-2 Bogvolontører i Tanzania

Stillingens ramme og formål

Soma Biblia, som betyder ”Læs Bibelen”, udgiver kristen litteratur på eget forlag, sælger kristne bøger og bibler og er Tanzanias største distributør af kristen litteratur. Som bogvolontør i Soma Biblia er din hovedopgave at være med til at sprede evangeliet via salg og distribution af kristen litteratur. Udgangspunkt for arbejdet bliver enten Dar es Salaam eller Arusha.

Profil:

Vi ønsker, at du:

* har afsluttet en ungdomsuddannelse eller en faglig uddannelse.
* har gode engelskkundskaber og er villig til at lære swahili.
* er personligt kristen og kan identificere dig med LM’s profil.
* kan arbejde under lokal leder, men også planlægge din egen hverdag og det arbejde, der skal udføres, når det er nødvendigt
* viser respekt for andre kulturer og er villig til at tilpasse dig den tanzaniske kultur og levevilkårene i Tanzania.
* er fleksibel, omstillingsparat og har høj tolerance for stress.
* er rolig, også når du bliver presset og i konflikter.
* er selvstændig og i stand til at træffe beslutninger og handle i forskellige og uforudsete situationer.
* er en mand.
* har kørekort.

Opgaver:

Din primære opgave bliver at sælge kristen litteratur ved mobile bogsalg i din bopælsby og på ture rundt i Tanzania. Du får enten bopæl i Dar es Salaam eller Arusha. Det er en hverdag med mange forskellige opgaver, hvor du skal være med til at planlægge ture, pakke bilen og være chauffør. Sammen med en tanzanisk medarbejder kører du typisk ud til gadesalg, gudstjenester, friluftsmøder, busstationer, messer og lignende. Hovedlageret for Soma Biblia ligger i Dar es Salaam, og derfor vil opgaver med pakning og forsendelse også fylde noget i hverdagen dér.

Besøg på folkeskoler med uddeling af tegneserier om Jesu liv er et nyt, stort projekt, som også fylder i arbejdstiden både i Arusha og Dar es Salaam. Du vil her arbejde sammen med en kollega fra Soma Biblia og kristendomsunderviserne på skolerne.

Det mobile bogsalg ud fra Dar es Salaam bliver brugt til at nå mennesker med evangeliet i områder, hvor flertallet er muslimer. I disse områder er interessen for kristen litteratur ikke så stor, som i andre områder, så arbejdet kan opleves hårdere. Som bogvolontør skal du være indstillet på at arbejde i disse områder, hvor mennesker i udgangspunktet ikke har et ønske om at høre evangeliet, og hvor salget derfor ikke er så stort som i områder med mange kristne. I Arusha er der større åbenhed for evangeliet, men også her kan man møde modgang.

Udover endagsture i Dar es Salaam/Arusha vil der også være ture af længere varighed – op til 14 dage. Du skal også regne med at arbejde på nogle søndage og kristne helligdage. Fridagene vil så ligge på andre ugedage. En arbejdsuge i Tanzania er på 45 timer, derfor betyder fleksibilitet meget i samarbejdet, og dit behov for fritid og afslapning vil blive tilgodeset i forhold til arbejdstiden.

Alt efter hvilke interesser og evt. faglig uddannelse du har, er der også opgaver på den compound, hvor du skal bo. Det kan for eksempel være vedligeholdelse af biler og bygninger eller it-opgaver. I øjeblikket arbejder vi fx med at komme i gang med at producere e-bøger som et fokusområde.

Du skal derudover være indstillet på at dele dine oplevelser og erfaringer, når du kommer til Danmark igen. Dette kan for eksempel være på en bibelcamping, i en teenklub eller LMU-forening, som du på forhånd har en relation til, eller som du inden afrejse danner en kontakt til. Undervejs i dit volontørophold kan teenklubben/LMU-foreningen bede for dig, og du kan sende små fortællinger hjem.

Omfanget af mødeaftaler aftales med den enkelte volontør, og LM hjælper gerne med at tage kontakt til teenklubber, LMU-foreninger eller lignende.

Praktiske forhold:

Som bogvolontør kommer du til at bo på LM’s compound i Dar es Salaam eller i Arusha. Både Dar es Salaam og Arusha er store byer med både lokale markeder og store supermarkeder samt biografer, restauranter og cafeer. Klimaet i Dar es Salaam er fugtigt og varmt med temperaturer på mellem 25 og 35 grader året rundt. Klimaet i Arusha er lidt køligere med middeltemperaturer mellem 20 og 28 grader.

D. 28-29. april 2023 holdes et obligatorisk introkursus for nye volontører i Hillerød. På kurset gives der vigtig information og grundig forberedelse.

Afrejse fra Danmark sker i begyndelsen af august 2023, og stillingen løber frem til d. 30. juni 2024. Efter ankomsten til Tanzania får du introduktion til landet og kulturen. For at give dig de bedste betingelser for at lære swahili kommer du på fire ugers sprogskole, inden du begynder med at arbejde.

Samarbejde:

Dine nærmeste overordnede er den lokale leder af salg og distribution og salgschefen Mathayo Massawe, dernæst direktøren for Soma Biblia, Bent Houmaa Jørgensen. Som volontør får du en missionær som kontaktperson, og den pågældende missionær vil vejlede dig under ansættelsen.

Ansøgning:

For at søge stillingen som bogvolontør skal du udfylde en volontøransøgning og angive to referencer. En skabelon til ansøgningen findes på LM’s hjemmeside under ”Ansættelsesprocedure for volontører”: <http://www.dlm.dk/om-os/job/ansaettelsesprocedure-volontor>

Ansøgningsfristen er d. 31. januar 2023. Ansøgningen sendes til [internationalejobs@dlm.dk](mailto:internationalejobs@dlm.dk) eller til Luthersk Mission, Industrivænget 40, 3400 Hillerød. Har du spørgsmål er du velkommen til at kontakte missionskonsulent Ole Malmgaard på [om@dlm.dk](mailto:om@dlm.dk) eller telefon 40 80 38 23.